Jensen vil slåss med EU mot trygdeflukt
- Vi er for arbeidsinnvandring, men mot velferdsflyktninger. Derfor er vi nødt til å sette begrensninger. Dersom vi møter hindre i EØS-systemet, får vi heller utfordre dem, sier Jensen til NTB. I en tale til landsstyret i Fremskrittspartiet lørdag, viste hun til den europeiske gjeldskrisen og uttrykte stor bekymring for det hun beskriver som eksport av norske trygdeordninger. - I 1998 var denne eksporten på 2,2 milliarder kroner. I 2008 var beløpet steget til 4,3 milliarder. Kontantstøtten tilsvarer 53 prosent av en polsk årslønn, barnetrygden tilsvarer 15 prosent og minstepensjonen to årslønner, sa Jensen.- En av de grunnleggende svakhetene ved fri flyt av arbeidskraft, er at det også innebærer fri vandring av trygdeflyktninger. Det skaper ekstreme utfordringer i en tid med sosial uro og store økonomiske utfordringer, sier Frp-lederen. - Det eneste rådet Hanne Bjurstrøm har til arbeidsledige spanjoler i Norge er «reis hjem». Det holder ikke, fortsetter hun. På spørsmål om hva hun ser for seg av konkrete tiltak, svarer Jensen at det viktigste er å ta debatten. - Uten vern og buffere vil dette være en bombe under velferdsstaten. Vi vil ikke klare finansiere dette over tid. Det handler om å sette riktige begrensninger - og første skritt er å beholde overgangsreglene for bulgarere og rumenere, sier Jensen. Frp-lederen mener europeere som jobber i Norge, må ha en «naturlig tilknytning» til norsk arbeidsliv før de får tilgang til velferdsgoder som kontantstøtte og barnetrygd. - Jeg sier ikke at man må oppnå statsborgerskap først, selv om det er fornuftig i noen situasjoner. Vi har ikke alle svarene, men debatten må tas grundig, sier hun. Jensen er ikke redd for at EØS-avtalen gjør det umulig å innføre begrensninger fra norsk side. - Når man er villig til å nedlegge veto mot vikarbyrådirektivet, som absolutt ikke er en trussel mot det norske velferdssamfunnet, bør det ikke være noe problem i dette tilfellet heller. Land som Danmark og Nederland har innført egne begrensninger, sier hun.Siv Jensen brukte landsstyretalen sin til å slå tilbake mot anklager om at partiet hennes legger opp til økonomiske eksperimenter i en usikker tid. - Jeg blir nedbrutt når jeg hører Arbeiderpartiet si at tiden er inne for en trygg økonomisk politikk og ikke Frps eksperimenter. Fremskrittspartiet er jo ikke alene om å kritisere en stiv og rigid handlingsregel som ikke tar hensyn til vekstkraften i norsk økonomi, sa Jensen. - Ikke kom og fortell meg at handlingsregelen er et være eller ikke være for norsk økonomi. Det er den ikke. Det finnes ikke én regjering som har fulgt handlingsregelen, den er blitt brutt siden den dagen den ble innført, utdyper hun overfor NTB. Jensen innledet talen med å slå fast at det er hyggelig å oppleve vekst på meningsmålingene for første gang på lenge. Men hun er slett ikke sikker på om partiet hennes er ute av bølgedalen. - Det er for tidlig å si. Vi har sett mange sprikende meningsmålinger. Men partiet er samlet, og det er et veldig godt utgangspunkt.
Eksport av trygdeytelser er en trussel mot den norske velferdsstaten, mener Frp-leder Siv Jensen. Hun vil ha strenge begrensninger og frykter ikke represalier fra Brussel.